b"\n_START_ARTICLE_\nCastell de Llord\xc3\xa0\n_START_SECTION_\nHist\xc3\xb2ria\n_START_PARAGRAPH_\nFou constru\xc3\xaft entre el segle IX i el XII i esdevingu\xc3\xa9 la resid\xc3\xa8ncia d'Arnau Mir de Tost, m\xc3\xa0 dreta del Comte d'Urgell, encarregat de la conquesta del Pallars Juss\xc3\xa0, de la seva repoblaci\xc3\xb3 i del seu posterior domini. Se'n tenen not\xc3\xadcies ja des del 973 (Castrum Lordano), i des del 949 com a lloc, per\xc3\xb2 fins al 1033 no hi ha const\xc3\xa0ncia certa i fiable del castell._NEWLINE_La import\xc3\xa0ncia d'aquest castell al llarg dels segles \xc3\xa9s constant. Fou donat pels comtes d'Urgell Ermengol II i la seva muller Constan\xc3\xa7a a Arnau Mir de Tost i la seva muller, Arsenda, a canvi de 2.000 sous. Arnau Mir de Tost fou l'encarregat de la conquesta i repoblament del Pallars Juss\xc3\xa0 als sarra\xc3\xafns, i hi establ\xc3\xad el centre neur\xc3\xa0lgic dels seus dominis. El feia servir com a resid\xc3\xa8ncia, i per aix\xc3\xb2 una part del que s'ha conservat \xc3\xa9s el palau senyorial._NEWLINE_Arnau Mir de Tost el va fer aixecar com un castell capa\xc3\xa7 d'hostatjar una guarnici\xc3\xb3 important, aix\xc3\xad com una poblaci\xc3\xb3 civil, en part depenent i lligada amb la militar, amb el seu bestiar. D'aquest fet prov\xc3\xa9 que encara avui dia les restes del castell de Llord\xc3\xa0 siguin imponents i extenses. A causa de la seua funci\xc3\xb3 i de les seues caracter\xc3\xadstiques, es diferencia dels castells del segle XI, i s'assembla m\xc3\xa9s a les fortificacions fetes en dates posteriors._NEWLINE_El castell de Llord\xc3\xa0 pass\xc3\xa0, per testament, a la filla d'Arnau Mir de Tost, la comtessa Valen\xc3\xa7a, muller de Ramon V de Pallars Juss\xc3\xa0. En els anys successius, diversos conflictes jurisdiccionals (el m\xc3\xa9s important, amb l'abat d'\xc3\x80ger) feren anar a parar el senyoriu de Llord\xc3\xa0 al bisbe d'Urgell. El 1093, el bisbe Guillem Arnau de Montferrer lleg\xc3\xa0 en testament el castell al seu germ\xc3\xa0 Pere Arnau. El 1128 consta com a senyor de Llord\xc3\xa0 Bernat d'Alp, i el 1201 era empenyorat pel comte d'Urgell, Ermengol, al vescomte Guerau de Cabrera, per\xc3\xb2 aviat torn\xc3\xa0 a mans de l'esgl\xc3\xa9sia, i el cap\xc3\xadtol de canonges de la Seu d'Urgell en mantingu\xc3\xa9 la possessi\xc3\xb3 fins a principis del segle XIX._NEWLINE_Fou abandonat del tot a ran de les desamortitzacions del segle XIX, i al llarg dels darrers dos-cents anys an\xc3\xa0 caient fins a convertir-se en un esquelet de castell, que, tanmateix, era visible i punt de refer\xc3\xa8ncia des de bona part de la comarca. Havia estat declarat monument hist\xc3\xb2ric art\xc3\xadstic el 1980, per\xc3\xb2 fins al 1997 no se n'emprengu\xc3\xa9 l'excavaci\xc3\xb3 pr\xc3\xa8via a la restauraci\xc3\xb3. El 2008 s'ha acabat la tercera fase de la intervenci\xc3\xb3 en el castell de Llord\xc3\xa0, i nom\xc3\xa9s queda la quarta, que afectar\xc3\xa0 l'esgl\xc3\xa9sia de Sant Sadurn\xc3\xad.\n_START_SECTION_\nDescripci\xc3\xb3\n_START_PARAGRAPH_\n\xc3\x89s un dels millors exemples d'arquitectura residencial d'\xc3\xa8poca altmedieval conservats a Catalunya i presenta elements innovadors respecte a la tradicional arquitectura militar de frontera._NEWLINE_Constava de tres recintes successius, al capdamunt del qual hi havia el palau senyorial. El recinte extern no era complet, ja que a llevant i a ponent hi ha forts pendents, quasi cingles, que el fan inexpugnable per aquests dos costats. El costat nord no t\xc3\xa9 defenses importants, ja que \xc3\xa9s una part del recinte segon i tercer. S\xc3\xad, en canvi, el meridional, que enlla\xc3\xa7a, tot i que amb un pendent important, amb el poble de Llord\xc3\xa0 i, a trav\xc3\xa9s seu, amb la plana de la Conca Dell\xc3\xa0. Aquest primer recinte inclou l'esgl\xc3\xa9sia de Sant Sadurn\xc3\xad, les depend\xc3\xa8ncies de l'antiga col\xc2\xb7legiata, i un ample espai que \xc3\xa9s on degu\xc3\xa9 ser el primer poble de Llord\xc3\xa0 -a m\xc3\xa9s de la guarnici\xc3\xb3 militar del castell- abans que baix\xc3\xa9s 168 metres m\xc3\xa9s avall, al seu empla\xc3\xa7ament actual. L'esgl\xc3\xa9sia i una part de la col\xc2\xb7legiata i del mur exterior \xc3\xa9s tot el que queda d'aquest recinte extern._NEWLINE_M\xc3\xa9s amunt i al nord-est, hi ha el doble recint superior, que est\xc3\xa0 tancat per murs que ressegueixen el cingle a llevant i ponent, i barren el pas per la carena al sud i al nord. Aquest recite t\xc3\xa9 una forma triangular, que \xc3\xa9s la forma marcada pel mateix espai natural on es dre\xc3\xa7a. Nom\xc3\xa9s accessible pel costat de ponent, on devia haver-hi el portal d'acc\xc3\xa9s des del recinte juss\xc3\xa0. Es conserva bona part de la torre que separava els recintes primer i segon, situada al nord-oest del primer i al sud-oest del segon._NEWLINE_La part superior \xc3\xa9s ocupada per l'antiga resid\xc3\xa8ncia senyorial, que ella mateixa marca una separaci\xc3\xb3 amb el recinte anterior, formant aix\xc3\xad el tercer clos, i deixant un estret pas al costat nord-oest per tal d'accedir-hi. \xc3\x89s l'edifici m\xc3\xa9s espectacular, juntament amb l'esgl\xc3\xa9sia, i el m\xc3\xa9s ben conservat, malgrat que la destrucci\xc3\xb3 tamb\xc3\xa9 hi va arribar. Amb la reconstrucci\xc3\xb3 recent, han quedat netejats els munts de runes que hi havia, refets els panys de parets i sostres caiguts i consolidades les parts que estaven dempeus, de manera que actualment forma un conjunt de gran bellesa i valor hist\xc3\xb2ric. Les visites organitzades, a m\xc3\xa9s, permeten fer-hi un recorregut molt interessant i intel\xc2\xb7ligible. Es fan entre els mesos de juliol i setembre._NEWLINE_Aquest recinte superior presenta un edifici de car\xc3\xa0cter residencial, amb tres sales superposades, i algunes depend\xc3\xa8ncies m\xc3\xa9s, entre les quals destaca la cuina. La planta baixa presenta tres naus paral\xc2\xb7leles, cobertes amb volta de can\xc3\xb3 de bella factura, que devien contenir depend\xc3\xa8ncies auxiliars, com, per exemple, el celler. El superior acollia la sala gran del castell. Presenta tres finestres geminades (dues d'elles refetes seguint el model de la que havia quedat). Encara quedava al damunt seu un segon pis que acollia les cambres dels principals habitants del lloc, que s'obren a l'exterior (nom\xc3\xa9s al sud) a trav\xc3\xa9s d'unes finestres rom\xc3\xa0niques de doble esqueixada._NEWLINE_L'aparell \xc3\xa9s de darreries del segle XI, per\xc3\xb2 presenta opus spicatum en la part interna d'alguns murs."